
Tryghedsværter på DUFs delegeretmødet 2026
Til DUFs delegeretmøde 2026 udpeger styrelsen 2-4 tryghedsværter. En tryghedsvært er en deltager, der er valgt til at tage et ekstra ansvar for deltagernes tryghed under arrangementet. Det vil sige, at tryghedsværternes opgave er at være tilgængelige for personer, delegerede eller gæster, som oplever utryghed, krænkelser eller grænseoverskridelser fra andre personer, delegerede eller medarbejdere. Tryghedsværterne præsenteres ved delegeretmødets start af dirigenterne og deres kontaktoplysninger er tilgængelig for deltagerne under mødet. 
Tryghedsværternes opgave er at medvirke til at sikre, at DUFs delegeretmøde er et trygt og positivt møde med DUF, demokratiske og politiske møder og de danske ungdomsforeninger.
Tryghedsværter skal desuden medvirke til, at delegeretmødet lever op til DUFs samværspolitik.
”I DUF tolererer vi ingen former for diskrimination, seksisme, racisme, mobning eller andre former for grænseoverskridende adfærd. Der er aldrig en undskyldning for at opføre sig upassende mod andre, heller ikke at man er påvirket af alkohol og/eller euforiserende stoffer, og det vil derfor i DUF aldrig være en grund til ikke at handle overfor upassende adfærd.”
Tryghedsværternes mandat
Tryghedsværternes mandat og opgave knytter sig til selve mødet og de sociale arrangementer i tilknytning til. Tryghedsværter har ikke forpligtelser, der rækker derudover. Tryghedsværterne moderer ikke debatter på deltagernes sociale medier under mødet.
”For DUF er den levende samtale og kritiske debat essentielt i vores arbejde for at fremtidssikre demokratiet. Det er derfor vigtigt med et godt og stort frirum for sprog og tone i de politiske debatter i DUFs direkte virke, om end det ikke giver plads til personlige angreb eller anden uacceptable adfærd.”
· Tryghedsværten kan på eget initiativ eller opfordring fra deltagere kommunikere med mødets dirigenter, hvis man vurderer, at debat eller ytringer fra talerstolen er grænseoverskridende. Tryghedsværten agerer med udgangspunkt i DUFs samværspolitik.
· Tryghedsværten kan på eget initiativ opfordre personer eller forsamlinger til at korrigere deres adfærd, hvis man oplever, at den er ekskluderende, grænseoverskridende eller utryghedsskabende.
· Tryghedsværten har mandat til at standse alkoholudskænkning til personer, der er åbenlyst berusede.
· Tryghedsværten kan afvise personer fra at deltage i festen eller sende dem i seng eller hjem fra arrangementet for egen regning, hvis de er ude af stand til at tage vare på sig selv eller optræder upassende eller utryghedsskabende.
Tryghedsværterne arbejder i alle hændelser dialogisk og konfliktnedtrappende. Tryghedsværterne søger at finde løsninger via dialog mellem parter, som er i en eller anden konflikt.
Tryghedsværterne kan søge sparring og bistand fra DUFs sekretariat under arrangementet. DUFs sekretariat forbereder tryghedsværterne på opgaven med udgangspunkt i værternes egne kompetencer, erfaringer fra tidligere år og ønsker udtrykt af værterne selv.
Tryghedsværterne debriefer efter arrangementer og giver deres erfaringer videre til kommende års Delegeretmøde tryghedsværter.
Tryghedsværterne oplyser pågældende personer om muligheden for at henvende sig med en sag til DUFs samværspolitiske udvalg og står om nødvendigt til rådighed for udvalget, hvis sager skal tages op med afsæt i delegeretmødet. Tryghedsværterne kan på eget initiativ udelukkende henvende sig om principielle problemstillinger til samværspolitisk udvalg, medmindre de henvender sig i egen personlig sag. Tryghedsværterne behandler alle informationer fortroligt, undtagen hvad der deles med samværspolitisk udvalg.

